SKRIFTLIG FORESPØRGSEL E-3157/00

af Gerhard Hager (NI) til Kommissionen

(10. oktober 2000)

Om: Afgifter på online-leverancer

Kommissionen har i juni 2000 forelagt et forslag til Rådets direktiv om ændring af direktiv 77/388/EØF(1) om merværdiafgifter for elektroniske tjenesteydelser samt et forslag til Rådets forordning om ændring af Rådets forordning (EØF) nr. 218/92(2) om administrativt samarbejde inden for området indirekte skatter (moms).

På baggrund af problemerne med online-leverancer af digitale produkter og afgifter i forbindelse hermed anmodes Kommissionen om at besvare følgende spørgsmål:

1. Har Kommissionen i forbindelse med forelæggelse af ovennævnte forslag beskæftiget sig med afgifter på online-leverancer i sammenlignelige økonomiske områder?

2. Hvorledes forholder det sig f.eks. i USA med afgifter på de online-leverancer, der diskuteres i øjeblikket?

3. Inden for hvilke rammer er der i forbindelse med afgifter på online-leverancer tale om et internationalt samarbejde, der også omfatter områder uden for EU?

4. Eksisterer der en international forpligtelse til afgifter på online-leverancer?

(1) EFT L 145 af 13.6.1977, s. 1.

(2) EFT L 24 af 1.2.1992, s. 1.

Svar afgivet på Kommissionens vegne af Frederik Bolkestein

(8. december 2000)

Kommissionen har undersøgt forholdene omkring elektronisk handel og beskatningssystemer meget nøje, inden forslaget blev fremsat. Kommissionen har arbejdet nært sammen med medlemsstaternes skatteadministrationer og med repræsentanter for europæisk erhvervsliv og har spillet en central rolle i det arbejde, der er foregået inden for Organisationen for Økonomisk Samarbejde og Udvikling (OECD). Det anerkendes her, at den rejste problematik har en international karakter, og at der er behov for at sammenligne og udveksle erfaringer, når det nye økonomiske paradigme skal behandles. De retningslinjer for beskatning, som Kommissionen forelagde Økofin-Rådet i juli 1998, tog højde herfor og dannede grundlag for en fælles holdning fra Fællesskabet ved OECD's ministerkonference i Ottawa i oktober 1998. De internationale rammevilkår for beskatning, som blev fastlagt af OECD på ministerkonferencen i Ottawa, blev derpå taget op af Kommissionen i et arbejdspapir fra juni 1999, hvori der er opstillet forskellige emner og valgmuligheder for dem, der er involveret i elektronisk handel, og der har været omfattende høringer herom. Og endelig blev forslaget fra Kommissionen fremsat i juni 2000(1). I forslaget er der taget højde for de internationale rammevilkår for beskatning af elektronisk handel, som blev fastlagt af OECD's medlemslande, og for de omfattende høringer, der har fundet sted de senere år.

Beskatningen af onlineleverancer i USA er ikke direkte sammenlignelig, eftersom USA ikke har noget harmoniseret nationalt system for forbrugsbeskatning. I stedet for lægger de fleste af regeringerne en detailomsætningsafgift på varer og i nogle tilfælde på tjenesteydelser, som købes af statens indbyggere. Selvom e-handel kan give anledning til modernisering og reform af denne ordning, er det endnu for tidligt at sige, hvordan online-leverancer eventuelt vil blive behandlet.

OECD har udviklet sig til at være det vigtigste forum for internationalt samarbejde om udviklingspolitikker vedrørende beskatning af online-e-handel. For øjeblikket arbejder Kommissionen her sammen med andre administrationer i Fællesskabet og repræsentanter for blandt andet USA, Australien, Japan og Canada på at nå frem til international konsensus om, hvilke foranstaltninger der er nødvendige for at få de rammevilkår for beskatning, der blev vedtaget i Ottawa, ført ud i livet.

OECD's rammevilkår, der blev vedtaget på ministerkonferencen i Ottawa i oktober 1998, fastlægger, hvilke internationale beskatningsprincipper der skal gælde for elektronisk handel. For forbrugsafgifter (som moms) skal afgiften opkræves i det område, hvor forbruget finder sted, og i den forbindelse skal levering af digitale produkter ikke behandles som levering af goder. Med forslaget vil Kommissionen sikre, at Fællesskabets momssystem er i overensstemmelse med disse principper.

Verdenshandelsorganisationen (WTO) har også en række regler om beskatning med relevans for handel. Kommissionens forslag er forenelig med disse regler.

(1) KOM(2000) 349 endelig.